
Адыгэ кхъуейми щIыхькIэ
Адыгей. Республикэм зыщыхуагъэхьэзыр шыщхьэуIум и 20-м Адыгэ кхъуейм и махуэ зэрекIуэкIынум. Ар Лъагъуэныкъуэ щIыпIэ телъыджэм пэгъунэгъуу, Щхьэгуащэ псым и Iуфэм деж къыщызэрагъэпэщ.
ХьэщIэхэр щрагъэблэгъэнущ лъэпкъ хабзэм тету яухуа пщIантIэхэм. Илъэс къэси хуэдэу, мы махуэм нэхъыщхьэу щытынур адыгэ кхъуей хэхынымкIэ зэпеуэрщ.
Махуэшхуэм къекIуэлIэнухэм я нэгу зрагъэужьынущ республикэм и къэфакIуэ, уэрэджыIакIуэ гупхэм, хьэпшып цIыкIухэр, кхъуей, фо, шей, нэгъуэщIхэри щащэну жармыкIэм зыщаплъыхьынущ.
ХьэпцIий бэв
Республикэм щыIуахыжащ бжьыхьэсэ хьэпцIийр. Нэгъабэ елъытауэ тIэкIу нэхъ мащIэми, ику иту гектар къэс къытрахащ центнер 43-рэ. Псори зэхэту тонн мин 51,3-рэ кърахьэлIэжащ.
Адыгэ Республикэм мэкъумэш IуэхухэмкIэ и министрым зэрыжиIамкIэ, бжьыхьэсэ гуэдзыр Iуа-хыжри, ику иту гектар къэс къытрах центнер 47,8-рэ. Мы гъэм хьэцэпэцэр щызэщIакъуэж гектар мин 94-м нэблагъэм.
Бард уэрэдхэмя фестиваль
Къэрэшей-Шэрджэс.ШыщхьэуIум и 4-7-хэм Домбей посёлкэм щекIуэкIынущ «Горные вершины» фестивалыр. Абы зэхуишэсынущ Урысейм щыщу уэрэд зытххэу 60, зи нэгу зезыгъэужьыну цIыху минхэр.
Мы гъэм фестивалым хэтынущ Ставрополь, Краснодар крайхэм, Кемеровэ, Ростов, Мэзкуу областхэм, Адыгэ, Кърым, Къэрэшей-Шэрджэс республикэхэм къикIынухэр.
Лъэпкъ щэнхабзэмкIэ республикэ центрым и унафэщI Разин Артём зэрыжиIащи, фестивалыр ирагъэкIуэкI бардхэм я Iуэхур дэIыгъын, зи щIалэгъуэ уэрэджыIакIуэ зэчиифIэхэр утыку кърашэн папщIэ.
НыбжьыщIэхэм ядоIэпыкъу
Къэрэшей-Шэрджэсым и Усть-Жэгуэтэ районым мы гъэмахуэм пIалъэкIэ лэжьыгъэ къыщыхуагъуэтащ ныбжьыщIи100-м нэблагъэм. Абы-хэм яхэтщ унагъуэ хуэмыщIахэм я бынхэри.
Балигъ мыхъуахэм абыкIэ ядоIэпыкъу районым исхэм лэжьыгъэ къахуэгъуэтынымкIэ и центрыр, егъэджэныгъэмкIэ управленэр, щIыпIэм и школхэр. Къапщтэмэ, 2017 гъэм и мэкъуауэгъуэ мазэм ныбжьыщIэ 95-рэ лэжьащ.
УЭРДОКЪУЭ Женя.
